**Juho Markkanen** (s. 6. huhtikuuta 2002 Edmonton, Alberta, Kanada) on suomalainen jääkiekkomaalivahti, joka pelaa SM-liigajoukkue Hämeenlinnan Pallokerhossa.

Ura
---

### Seuraura

Markkanen syntyi Albertan Edmontonissa, kun hänen isänsä Jussi pelasi NHL-seura Edmonton Oilersissa. Markkanen aloitti Kanadassa kiekkokoulun, mutta hän siirtyi vakituisesti maalivahdin pelipaikalle pelatessaan Sveitsissä EV Zugin junioreissa. Markkanen muutti perheineen isänsä Jussi kotiseudulle Lappeenrantaan ollessaan 11-vuotias. Hän siirtyi Saimaan Pallon junioreihin. Ensimmäisellä A-juniorikaudellaan 2019–2020 Markkanen jakoi joukkueensa torjuntavastuuta Severi Auvisen ja Laurynas Lubysin kanssa. Hän pelasi osan kaudestaan myös SaiPan B-nuorissa. Helmikuussa 2020 seura lainasi Markkasen Mestis-joukkue Imatran Ketterään aikomuksenaan hakea hänelle oikeiden siirtyä seurojen välillä myös SM-liigan siirtotakarajan jälkeen. Markkanen pelasi joukkueessa kaksi runkosarjaottelua. Hän puki kauden aikana myös SaiPan paidan yhteen SM-liigaotteluun, mutta Markkanen ei saanut kuitenkaan siellä peliaikaa.

Maaliskuussa 2020 Markkanen teki SaiPan kanssa kolmivuotisen SM-liigasopimuksen. Huhtikuussa seura lainasi hänet alustavasti koko kauden 2020–2021 kattavalla sopimuksella Ketterän Mestis-joukkueeseen. Los Angeles Kings varasi Markkasen neljännellä kierroksella 112. pelaajana NHL:n varaustilaisuudessa 2020. Alkukaudella 2020–2021 hän pelasi Ketterässä kahdeksan runkosarjaottelua sekä kymmenen ottelua SaiPa U20-joukkueessa. SM-liigan siirtotakarajalla, maaliskuun 2021 vaihteessa Markkanen nostettiin Ketterästä SaiPan SM-liigajoukkueeseen, kun seura lainasi toisen maalivahtinsa Matěj Tomekin loppukaudeksi Kalevan Palloon. Hän jatkoi SaiPassa Niclas Westerholmin aisaparina. Markkanen teki SM-liigadebyyttinsä 10. maaliskuuta 2021 Tampereen Ilvestä vastaan. Hän torjui SaiPan 1–2-tappioon päättyneessä ottelussa 22 kertaa. Jussi Viljakainen valitsi Markkasen ottelun Alumnien tähtien kolmostähdeksi. Hän pelasi SM-liigassa kaksi ottelua, mutta Markkanen vahvisti loppukaudella myös SaiPan U20-joukkuetta pudotuspeleissä.

Kauteen 2021–2022 Markkanen lähti niin ikään Niclas Westerholmin aisaparina, jolle hän jäi lopulta kakkosmaalivahdiksi. Markkanen pelasi 15 runkosarjaottelua torjuen vain yhden voiton, kunnes tammikuussa 2022 sarjataulukossa toiseksi viimeisellä sijalla ollut SaiPa lainasi hänet loppukaudeksi Sveitsin National Leaguen HC Luganoon. Koska Markkasella on Sveitsissä vietettyjen juniorivuosiensa ansiosta käytössään ns. Sveitsin pelaajalisenssi, hän ei Sveitsissä pelatessaan vaikuta joukkueensa ulkomaalaiskiintiöön. Hän pelasi siellä kolme runkosarjaottelua sekä kaksi ottelua lainalla sarjatasoa alempana Swiss Leaguen Ticino Rocketsissa sekä yhden ottelun Luganon U20-joukkueessa.

Kesäkuussa 2022 SaiPa lainasi Markkasen koko kauden 2022–2023 kattavalla sopimuksella Saksan DEL-liigan Eisbären Berliniin. Hän toimi pääasiassa joukkueen kakkosmaalivahtina Tobias Ancickalle ja pelasi 18 runkosarjaottelua torjuen seitsemän voittoa. Markkanen pelasi pääsarjauransa ensimmäisen ja kauden ainoaksi jääneen nollapelinsä 23. joulukuuta 2022 Bietigheim Steelersia vastaan. Hän torjui Eisbärenin 5–0-voittoon päättyneessä ottelussa 18 kertaa.

Kaudeksi 2023–2024 Markkanen siirtyi 2+1-vuotisella sopimuksella Hämeenlinnan Pallokerhoon. Joukkuetta valmentaa hänelle Ketterästä tuttu Maso Lehtonen. Markkanen jäi HPK:n selkeäksi kakkosmaalivahdiksi Sami Rajaniemelle. Tammikuussa 2024 hän haki pelituntumaa yhteensä kolmen ottelun ajan Mestiksestä: kahden ottelun verran Forssan Palloseurasta ja yhden ottelun verran TUTO Hockeysta. Saman kuun lopulla sveitsiläiskanava *RSI* uutisoi, että Markkasen aiempi seura HC Lugano otti häneen yhteyttä ja osoitti kiinnostusta hankkia hänet loppukaudeksi täyttämään Niklas Schlegelin loukkaantumisen jättämä aukko. Markkasen kausi HPK:ssa päättyi kuitenkin loukkaantumiseen muutamaa päivää myöhemmin helmikuussa.

### Maajoukkueura

Markkanen valittiin Suomen alle 20-vuotiaiden MM-leiriryhmään vuoden 2021 turnaukseen, mutta hän putosi kuitenkin lopullisesta kisajoukkueesta. Yhteensä Markkanen on pelannut viisi nuorten ja kuusi poikien maaottelua.

Muuta
-----

Markkasen isä Jussi pelasi omalla urallaan pudotuspelit mukaan lukien yhteensä 135 NHL-ottelua, yhteensä 507 SM-liigaottelua sekä viitenä kautena Sveitsissä ja kaksi kautta Venäjällä. Hän edusti Suomea Salt Lake Cityn olympiakisoissa 2002 sekä kaksissa MM-kilpailuissa. Jussi kuuluu SaiPan osaomistajiin ja hän toimii nykyään Jääkiekon SM-liiga Oy:n urheilujohtajana.

Tilastot
--------

|   |   | Runkosarja |   | Pudotuspelit |
| --- | --- | --- | --- | --- |
| Kausi | Joukkue | Liiga | O | V | H | T | MIN | PM | NP | PMK | TP% | O | V | H | MIN | PM | NP | PMK | TP% |
| 2019–2020 | SaiPa | A-SM | 18 |  |  |  |  | 65 |  |  | 88,1 | – | – | – | – | – | – | – |
|  | Ketterä | Mestis | 2 | 1 | 1 | 0 | 125 | 2 | 0 | 0.96 | 96,3 | – | – | – | – | – | – | – | – |
| 2020–2021 | SaiPa | U20-SM | 10 |  |  |  |  | 25 |  |  | 91,6 | 5 |  |  |  | 16 |  | 3.20 | 88,8 |
|  | SaiPa | SM-liiga | 2 | 0 | 2 | 0 | 119 | 9 | 0 | 4.54 | 81,6 | – | – | – | – | – | – | – | – |
|  | Ketterä | Mestis | 8 | 4 | 2 | 2 | 497 | 26 | 1 | 3.14 | 87,6 | – | – | – | – | – | – | – | – |
| 2021–2022 | SaiPa | U20-SM | 3 | 1 | 1 | 0 | 186 | 17 | 0 | 5.48 | 79,0 | – | – | – | – | – | – | – | – |
|  | SaiPa | SM-liiga | 15 | 1 | 10 | 1 | 733 | 40 | 0 | 3.27 | 87,3 | – | – | – | – | – | – | – | – |
|  | HC Lugano | U20-Elit | 1 | 1 | 0 | 0 | 60 | 1 | 0 | 1.00 |  | – | – | – | – | – | – | – | – |
|  | HC Lugano | NL | 3 | 1 | 2 | 0 | 127 | 9 | 0 | 4.25 | 92,2 | – | – | – | – | – | – | – | – |
|  | Ticino Rockets | SL | 2 | 0 | 1 | 1 | 121 | 8 | 0 | 3.96 | 86,9 | – | – | – | – | – | – | – | – |
| 2022–2023 | Eisbären Berlin | DEL | 18 | 7 | 11 | 0 | 1067 | 54 | 1 | 3.04 | 89,4 | – | – | – | – | – | – | – | – |
| 2023–2024 | HPK | SM-liiga | 8 | 0 | 6 | 1 | 452 | 28 | 0 | 3.72 | 84,4 | – | – | – | – | – | – | – | – |
|  | FPS | Mestis | 2 | 0 | 2 | 0 | 100 | 7 | 0 | 4.20 | 90,1 | – | – | – | – | – | – | – | – |
|  | TUTO Hockey | Mestis | 1 | 1 | 0 | 0 | 60 | 1 | 0 | 1.00 | 96,2 | – | – | – | – | – | – | – | – |

Lähteet
-------

CommonsCommons
Wikimedia Commonsissa on kuvia tai muita tiedostoja aiheesta **Juho Markkanen**.
* Juho Markkanen The Internet Hockey Databasessa (englanniksi)
* Juho Markkanen Eurohockey-sivustolla (englanniksi)
* Juho Markkanen *Elite Prospects*. Everysport Media Group AB.  (englanniksi)

### Viitteet

1. 1 2  Tilastot - Juho Markkanen *liiga.fi*. Jääkiekon SM-liiga Oy. Viitattu 29.8.2023.
2. 1 2 3 4 5 6 7  Juho Markkanen *Elite Prospects*. Everysport Media Group AB.  (englanniksi)
3. ↑  Henelius, Inka: Entinen NHL-tähti Jussi Markkanen katsoi uransa karvaimman hetken 14 vuoden sulattelun jälkeen tänä kesänä – johdattaa nyt poikaansa Juhoa kohti unelmaa *yle.fi*.  10.10.2020. Jatkoaika r.y. Viitattu 21.10.2020.
4. ↑  Sipiläinen, Kalle: SaiPan toisen polven maalivahti Juho Markkanen lyhyelle pestille Ketterään – "Minua ei ainakaan hirvittäisi laittaa häntä maaliin, vaikka kyse on B-juniori-ikäisestä pelaajasta" *esaimaa.fi*.  14.2.2020. Kaakon Viestintä Oy. Viitattu 21.10.2020.
5. ↑  Juho Markkanen Eurohockey-sivustolla (englanniksi)
6. ↑  Silvenoinen, Juha: SaiPa kiinnitti viisi nuorta lupausta jatkosopimuksiin – Markkaselle kolmen vuoden kiinnitys *Jatkoaika.com*.  2.3.2020. Jatkoaika r.y. Viitattu 21.10.2020.
7. ↑  Maalivahti Juho Markkanen lainalle Ketterään *saipa.fi*.  24.4.2020. Liiga-SaiPa Oy. Viitattu 21.10.2020.
8. ↑  Saipa - Ilves, 10.3.2021 *liiga.fi*.  10.3.2021. Jääkiekon SM-liiga Oy. Viitattu 11.3.2021.
9. ↑  Seppä, Lassi: SaiPan Juho Markkanen suuntaa loppukaudeksi Sveitsiin lainasopimuksella *Jatkoaika.com*.  31.1.2022. Jatkoaika r.y. Viitattu 31.1.2022.
10. ↑  Juho Markkanen lainalle Berliiniin *saipa.fi*.  15.6.2022. Liiga-SaiPa Oy. Viitattu 15.6.2022.
11. ↑  Eisbären Berlin - Bietigheim Steelers *penny-del.org*.  23.12.2022. Deutsche Eishockey Liga GmbH & Co. KG.  Arkistoitu 29.8.2023. Viitattu 29.8.2023. (saksaksi)
12. ↑  Kiviniemi, Konsta: HPK julkaisi liudan uusia sopimuksia – Eetu Tuulola palaa Hämeenlinnaan *Jatkoaika.com*.  28.4.2023. Jatkoaika r.y. Viitattu 29.8.2023.
13. ↑  Juho Markkanen yhden ottelun vuokralle TuToon *hpk.fi*.  13.1.2024. HPK Liiga Oy. Viitattu 17.3.2024.
14. ↑  Il Lugano si affiderà al cavallo di ritorno Markkanen? *rsi.ch*.  29.1.2024. SRG SSR. Viitattu 17.3.2024. (italiaksi)
15. ↑  BioRex-otteluennakko HPK-Lukko 10.2.2024 – haastattelussa Juho Järvelä *hpk.fi*.  10.2.2024. HPK Liiga Oy. Viitattu 17.3.2024.
16. ↑  Viimeiset kuusi nuorukaista putosivat - Nuorten Leijonien MM-kisajoukkue selvillä *Jatkoaika.com*.  12.12.2020. Jatkoaika r.y. Viitattu 29.8.2023.

HPK – SM-liiga
1 Ki. Saarinen |
6 Pulli |
8 Alitalo |
10 Vesterinen |
12 Päivärinta |
14 Ahonen |
15 Virolainen |
17 Hietanen (**C**) |
18 Savolainen |
19 Rautiainen |
25 Huttunen |
29 Ruokonen |
30 Rajaniemi |
31 Markkanen |
35 Ka. Saarinen |
37 Ikonen |
38 Karjalainen |
40 Nurmi |
44 Reini |
46 Wallenius |
50 Skinnari |
53 Janatuinen |
54 Pärssinen |
65 Loimaranta |
71 Järvelä |
72 Andžans |
74 Nikkilä (**A**) |
80 Lundell |
81 Aaltonen |
82 Tuulola |
89 Ketola |
92 Toivonen |
95 Toivola (**A**) |
-- Juvonen |
-- Lukkari  

Valmentajat Lehtonen – Sirento-Manninen – Virta – Virtanen – Sarvela – Jokinen